CELEX: 32017D1870
Language: hu
Date: 2017-10-16 00:00:00
Title: A Bizottság (EU) 2017/1870 végrehajtási határozata (2017. október 16.) az elektronikus számlázásra vonatkozó európai szabvány hivatkozási számának és a szintaxisok listájának a 2014/55/EU európai parlamenti és tanácsi irányelv szerint történő közzétételéről (EGT-vonatkozású szöveg. )

17.10.2017   
            
            
               HU
            
            
               Az Európai Unió Hivatalos Lapja
            
            
               L 266/19
            
         A BIZOTTSÁG (EU) 2017/1870 VÉGREHAJTÁSI HATÁROZATA
   (2017. október 16.)
   az elektronikus számlázásra vonatkozó európai szabvány hivatkozási számának és a szintaxisok listájának a 2014/55/EU európai parlamenti és tanácsi irányelv szerint történő közzétételéről
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az elektronikus számlázás közbeszerzésben történő alkalmazásáról szóló 2014. április 16-i 2014/55/EU európai parlamenti és tanácsi irányelvre (1), és különösen annak 3. cikke (2) bekezdésére és 11. cikke (2) bekezdésének harmadik albekezdésére,
   mivel:
   
               (1)
            
            
               A 2014/55/EU irányelv célkitűzése az elektronikus számlázás elterjedésének előmozdítása a közbeszerzés területén a szemantikus átjárhatóság biztosítása és a jogbiztonság javítása révén. Az elektronikus számlázás előnyei a számla keletkeztetésének, küldésének, átadásának, fogadásának és feldolgozásának teljesen automatizálttá tételével maximalizálhatóak. Ezen előnyök érvényesülését a belső piacon az elektronikus számlázásra vonatkozó közös európai szabvány alkalmazása, valamint egy korlátozott számú szintaxisból álló lista meghatározása garantálhatja.
            
         
               (2)
            
            
               A 2014/55/EU irányelv 3. cikke szerint a Bizottság felkérte az európai szabványügyi szervezeteket az elektronikus számlázásra vonatkozó európai szabvány és a kapcsolódó követelmények kidolgozására, amelyek között a legfontosabb a 2014. december 10-i C(2014) 7912 final (2) szabványosítási felkérésen alapuló szintaxislista.
            
         
               (3)
            
            
               2017. június 28-án az Európai Szabványügyi Bizottság (CEN) kiadta az „EN 16931-1:2017, Elektronikus számlázás – 1. rész: Az elektronikus számla minimális adattartalmának szemantikai adatmodellje” európai szabványt és a „CEN/TS 16931-2:2017, Elektronikus számlázás – 2. rész: az EN 16931-1 szabványnak megfelelő szintaxisok listája a CEN osztályozási rendszere szerint” szintaxislistát.
            
         
               (4)
            
            
               A CEN által kidolgozott, az elektronikus számlázásra vonatkozó európai szabvány végrehajtásának támogatását célzó kapcsolódó követelmények elérhetők a CEN honlapján.
            
         
               (5)
            
            
               A Bizottság a 2014/55/EU irányelv 3. cikke (1) bekezdésének harmadik albekezdésében előírtak szerint a végfelhasználók általi gyakorlati alkalmazás szempontjából tesztelte az elektronikus számlázásra vonatkozó európai szabványt. A elvégzett teszt azt mutatta, hogy az EN 16931-1:2017 európai szabvány megfelel a célnak, és teljesíti a 2014/55/EU irányelv 3. cikke (1) bekezdésének második albekezdésében felsorolt kritériumokat, különösen célszerűség, a felhasználóbarátság és a felmerülő végrehajtási költségek tekintetében. Az eredményről szóló jelentést az Európai Parlamentnek és a Tanácsnak 2017. október 11-én nyújtották be.
            
         
               (6)
            
            
               Annak érdekében, hogy az elektronikus számlák fogadása és feldolgozása a lehető leghamarabb az elektronikus számlázásra és kapcsolódó szintaxisokra vonatkozó európai szabványnak megfelelően történjen, ennek a határozatnak az Európai Unió Hivatalos Lapjában történő kihirdetését követő első napon kell hatályba lépnie.
            
         
               (7)
            
            
               Az „EN 16931-1:2017, Elektronikus számlázás – 1. rész: Az elektronikus számla minimális adattartalmának szemantikai adatmodellje” hivatkozást és a „CEN/TS 16931-2:2017, Elektronikus számlázás – 2. rész” szintaxislistát tehát közzé kell tenni az Európai Unió Hivatalos Lapjában,
            
         ELFOGADTA EZT A HATÁROZATOT:
   1. cikk
   A Bizottság közzéteszi az elektronikus számlázásra vonatkozó „EN 16931-1:2017, Elektronikus számlázás – 1. rész: Az elektronikus számla minimális adattartalmának szemantikai adatmodellje” európai szabvány hivatkozását, valamint az e határozat mellékletében meghatározott „CEN/TS 16931-2:2017, Elektronikus számlázás – 2. rész: az EN 16931-1 szabványnak megfelelő szintaxisok listája a CEN osztályozási rendszere szerint” szintaxislistát.
   2. cikk
   A 2014/55/EU irányelv 11. cikke (2) bekezdésének első albekezdésében említett intézkedések hatálybalépésének végleges dátuma 2019. április 18.
   3. cikk
   Ez a határozat az Európai Unió Hivatalos Lapjában történő kihirdetését követő első napon lép hatályba.
   
      Kelt Brüsszelben, 2017. október 16-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 133., 2014.5.6., 1. o.
   
   
      (2)  A Bizottság 2014. december 10-i C(2014) 7912 final végrehajtási határozata az európai szabványügyi szervezetekhez intézett, az elektronikus számlázásra vonatkozó európai szabvány és a kapcsolódó szabványosítási követelmények kidolgozására vonatkozó, az 1025/2012/EU európai parlamenti és tanácsi rendelet szerinti felkérésről (M/528).
   
      MELLÉKLET
      
         SZINTAXISOK LISTÁJA
      
      A 2014/55/EU irányelv 3. cikkének (2) bekezdésében említett szintaxisok listáját a CEN 2017. június 28-án közzétett CEN/TS 16931-2:2017 szabványának 7. szakasza tartalmazza.
      A két szintaxis a következő:
      
                  1.
               
               
                  UN/CEFACT ágazatközi számlázási (Cross Industry Invoice) XML üzenet a 16B XML sémákban meghatározottak szerint (SCRDM – CII) (1).
               
            
                  2.
               
               
                  Az univerzális üzleti leírónyelven (Universal Business Language, UBL) készült számlák az ISO/IEC 19845:2015 (2) által meghatározottak szerint.
               
            
         (1)  Ezek a dokumentumok elérhetők az UNECE (az ENSZ Európai Gazdasági Bizottsága) honlapján: http://www.unece.org/cefact/xml_schemas/index
      
         (2)  Ezek a dokumentumok elérhetők az Oasis UBL (Universal Business Language) által: http://docs.oasis-open.org/ubl/cs1-UBL-2.1/UBL-2.1.pdf